## El Consell aprova la tramitació d’urgència del decret de simplificació administrativa i transformació digital

*** Este decret establix el marc normatiu per a la implantació de l’estratègia coordinada en estes matèries
* El seu objectiu és promoure una gestió més eficient, àgil i accessible per a ciutadania i empreses**

El Consell ha aprovat la declaració d’urgència per a la tramitació del decret de simplificació administrativa i transformació digital.

En el context actual de transformació digital i modernització de les administracions públiques, la Generalitat està adaptant les seues estructures i processos a les noves tecnologies amb criteris de simplificació.

Amb la finalitat de promoure una gestió més eficient, àgil i accessible per a ciutadania i empreses, es promou este decret, que té com a objectiu principal establir el marc normatiu per a la implantació de l’estratègia coordinada de transformació digital i simplificació administrativa.

En eixe sentit, la urgència per a tramitar esta norma respon a la necessitat de millorar la situació actual dels processos administratius de la Generalitat, caracteritzats per la seua complexitat i la falta d’integració digital.

La seua ràpida aprovació és essencial per a superar estes limitacions, incrementar la qualitat del servici i respondre eficaçment a les demandes d’una ciutadania i d’un teixit empresarial que exigixen immediatesa, claredat i accessibilitat en la seua interacció amb l’administració.

Concretament, este projecte conté previsions en matèria de simplificació normativa d’aplicacions, de sistemes de firma i de governança que són necessaris per a l’aplicació eficaç de la Llei 6/2024, de 5 de desembre, de la Generalitat, de simplificació administrativa.

**Avanços en transformació digital**

En matèria normativa, inclou mesures com la planificació plurianual d’iniciatives legislatives o l’obligatorietat d’una memòria d’anàlisi d’impacte normatiu (MAIN) per a avaluar els efectes de les normes.

Quant a aplicacions, s’implementa un sistema tramitador corporatiu per a unificar fluxos de treball i facilitar la interacció ciutadana mitjançant la Carpeta Ciutadana, entre altres mesures.

Respecte als sistemes de firma, es definix una política que garantix seguretat, autenticitat i, en l’àmbit de la governança, s’assignen responsabilitats funcionals i tècniques per a una major coordinació.

Este projecte forma part de l’estratègia de simplificació i modernització impulsada pel Pla Simplifica 2024-2026, el Pla estratègic de transformació digital de l’administració de la Generalitat i GEN Digital 2025.

Fecha: 23/12/2024